Oana Zavoranu

Moda înmormântărilor în direct lansată de Dan Diaconescu a atins un nou nivel cu cazul Mărioara Zăvoranu. Dacă până acum se punea accent pe jelirea celui dispărut, acum s-a pus (cel puțin în prima zi) pe denigrarea celei trecute în neființă. Dacă până acum televiziunile se cățărau buluc pe morminte să prindă cele mai bune cadre, acum fiica acesteia, Oana, și-a vândut drepturile de difuzare unui singur grup Intact, ca în cazul marilor competiții sportive.

Publicitate

Imaginile au avut watermark, pentru a se preveni preluarea fără sursă. Mai mult, la transmisiunile în aer liber, un grup de bogyguarzi deschidea umbrele în spatele Oanei Zăvoranu, pentru ca alte camere să nu poată lua imagini. În cimitir era o singură echipă, ce a Intact. Restul ziariștilor a rămas afară, când accesul a fost oprit pentru toată lumea.

Ce s-a păstrat din modelul Dan Diaconescu: imaginile pe larg cu familia îndurerată (deși regulamentele CNA prevăd respectul față de demnitatea familiei și a celui dispărut) și cu sicriul coborât în groapă (alt gen de imagini despre care CNA a recomandat evitarea, în alte cazuri din trecut).

Înmormântarea Mărioarei Zăvoranu a fost tratată de posturile de televiziune ca un mega-eveniment mediatic. Posturile de știri, mai puțin Digi 24, au relatat pe larg cazul. Știrile Pro TV și Observatorul Antenei 1 au deschis două zile la rând cu acest subiect.

Antena Stars deține recordul: postul tabloid din portofoliul Intact a difuzat în direct înmormântarea. Cu watermark.

Mediatizarea excesivă a fost sesizată de câțiva telespectatori. Până la această oră, șase plângeri au fost depuse la Consiliul Național al Audiovizualului, potrivit informațiilor Paginademedia.ro

Petrişor Obae

petrisor.obaepaginademedia.ro